Diari Oficial de la Generalitat Valenciana


Sumari del DOGV 8901, del 09-09-2020 (2020/7134)

RESOLUCIÓ d'1 de setembre del 2020, de la Presidència de l'Acadèmia Valenciana de la Llengua, per la qual es publica l'Acord de 22 de maig de 2019, de la Junta de Govern de l'Acadèmia Valenciana de la Llengua, sobre la creació del Registre Electrònic i la Seu Electrònica de l'Acadèmia Valenciana de la Llengua.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8901

Data del DOGV
:   09-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7134


Data del document
:   01-09-2020

Organisme emissor
:   Acadèmia Valenciana de la Llengua

Tipus de document
:   Resolució

RESOLUCIÓ d'1 de setembre del 2020, de la Presidència de l'Acadèmia Valenciana de la Llengua, per la qual es publica l'Acord de 22 de maig de 2019, de la Junta de Govern de l'Acadèmia Valenciana de la Llengua, sobre la creació del Registre Electrònic i la Seu Electrònica de l'Acadèmia Valenciana de la Llengua. [2020/7134]  
Segons establix l'article 19.c de la Llei 7/1998, de 16 de setembre, de la Generalitat Valenciana, de creació de l'Acadèmia Valenciana de la Llengua, ordene la publicació de l'acord següent:  
  
Acord 80/2019, de 22 de maig, de 2019, de la Junta de Govern, sobre la creació del Registre Electrònic i la Seu Electrònica de l'Acadèmia Valenciana de la Llengua.  
  
L'article 16 de la Llei 39/2015, d'1 d'octubre, del procediment administratiu comú de les administracions públiques, i l'article 38 de la Llei 40/2015, d'1 d'octubre, de règim jurídic del sector públic, prescriuen, respectivament, la creació d'un registre electrònic i una seu electrònica en cada administració pública. Les mateixes lleis, de manera respectiva, en les disposicions addicionals cinquena i vint-i-dosena, tenen en compte l'especificitat i les peculiaritats organitzatives dels òrgans constitucionals i de les institucions estatutàries de les comunitats autònomes, i preveuen que es regiran per la seua normativa pròpia, en el marc dels principis que inspiren l'actuació administrativa regulada en les normes legals esmentades.  
És evident que el legislador, quan redactà les lleis 39 i 40 de l'any 2015, traçava les línies dels procediments electrònics amb la vista posada en grans organitzacions administratives, però era conscient, alhora, que moltes de les previsions que contenen esdevenien inaplicables en òrgans constitucionals i estatutaris: d'una banda, en atenció a la seua independència organitzativa i funcional, i de l'altra, perquè, tot i la seua importància institucional, no disposen de grans estructures burocràtiques i no estan adscrits directament a la gestió de serveis públics. No obstant això, el dret de la ciutadania a relacionar-se de manera electrònica amb les instàncies públiques, la necessària adequació de la institució a les noves realitats tecnològiques, així com la relació amb la resta d'institucions i administracions públiques, exigix la implantació de recursos electrònics per a la comunicació administrativa, homologables i adequadament dimensionats, per part de l'Acadèmia Valenciana de la Llengua.  
D'acord amb el que s'ha exposat, la Junta de Govern acorda:  
  
Primer  
Es crea la Seu Electrònica de l'Acadèmia Valenciana de la Llengua (d'ara en avant, la Seu Electrònica), accessible directament a través de l'adreça https://www.avl.gva.es/seuelectronica o per mitjà del corresponent enllaç en el portal institucional d'internet http://www.avl.gva.es.  
  
  
Segon  
Es crea el Registre Electrònic de l'Acadèmia Valenciana de la Llengua (d'ara en avant, el Registre Electrònic). L'accés al Registre Electrònic s'efectuarà a través de la Seu Electrònica.  
  
Tercer  
La titularitat de la Seu Electrònica i del Registre Electrònic correspon a l'Acadèmia Valenciana de la Llengua i l'òrgan responsable és la Secretaria General Administrativa.  
  
Quart  
La data i l'hora oficial del Registre Electrònic són les determinades pel Reial Institut i Observatori de l'Armada, que es poden consultar en la Seu Electrònica.  
Els dies inhàbils, a l'efecte del Registre Electrònic, seran els dissabtes i els diumenges, així com els dies declarats festius en el calendari laboral oficial de la Comunitat Valenciana i els dies festius de la ciutat de València.  
  
Quint  
El Registre Electrònic només podrà ser utilitzat pels usuaris per a la presentació de documents adreçats a l'Acadèmia Valenciana de la Llengua, i sempre que es tracte de documentació de caràcter administratiu, documents emesos per proveïdors o escrits de règim interior de la institució.  
  
Sext  
El Registre Electrònic serà l'única forma de presentació vàlida de documents a l'Acadèmia Valenciana de la Llengua per als subjectes de dret previstos en l'article 14.2 de la Llei 39/2015, d'1 d'octubre, del procediment administratiu comú de les administracions públiques.  
  
Les persones físiques no obligades a la tramitació electrònica també poden optar per la presentació a través del Registre Electrònic. Si opten per la sol·licitud presencial, hauran de cursar-la en l'oficina d'assistència en matèria de registres de l'Acadèmia Valenciana de la Llengua (avinguda de la Constitució, 284, de València).  
  
Sèptim  
El Registre Electrònic emetrà automàticament un rebut que inclourà la data i hora de la presentació, la identificació de l'interessat i del destinatari i el número de registre d'entrada. La falta de recepció del rebut acreditatiu implica que no s'ha produït la recepció de l'escrit o document en el Registre Electrònic.  
  
Octau  
Els sistemes admesos d'identificació i autentificació dels usuaris per a efectuar tràmits electrònics estaran publicats en la Seu Electrònica.  
  
  
Nové  
En tot allò que hi siga aplicable s'atindrà als preceptes sobre administració electrònica que contenen les lleis 39/2015, d'1 d'octubre, del procediment administratiu comú de les administracions públiques, i 40/2015, d'1 d'octubre, de règim jurídic de les administracions públiques.  
  
Dècim  
El present acord entrarà en vigor l'endemà de la publicació en el Diari Oficial de la Generalitat Valenciana.  
  
València, 1 de setembre del 2020.- El president: Ramon Ferrer Navarro.